Maimane: ‘Gaddafi-miljoene danksy swak grense geskuif’Mmusi Maimane, DA-leier. Foto: ANA Mmusi Maimane, leier van die DA, het Saterdag die ANC blameer vir Suid-Afrika se “poreuse grense” wat hy meen toegelaat het dat “Gaddafi se miljoene” onwettig die land ingebring en weer verskuif is. “Ironies genoeg is dit juis ons poreuse, swak grense wat skynbaar die regerende elite en hul miljardêrvriende oor die hele wêreld bevoordeel. Hoe anders sou Jacob Zuma honderde miljoene rande van Gaddafi se geld in die eerste plek in Suid-Afrika ingebring het om dit by sy Nkandla-woning te versteek?” het Maimane gesê. “En hoe anders sou hy dit reggekry het om so ŉ groot bedrag geld oor die grens na eSwatini te kry?” Hy het dié uitsprake gemaak by ŉ openbare vergadering in Nkomazi, Mpumalanga. Sy uitsprake het verwys na onlangse mediaberigte wat Zuma intussen ontken het. ŉ Naweekkoerant het onlangs berig Zuma is in besit van $30 miljoen (ongeveer R418 miljoen) wat behoort aan wyle Libiese diktator Moeammar Gaddafi. Volgens die berig het Gaddafi dié geld aan Zuma gegee om te bewaar voordat die Libiese leier in 2011 gevang en doodgemaak is. Zuma was destyds president van Suid-Afrika. Die koerant het beweer Zuma het die geld by sy private Nkandla-woning versteek voordat hy dit na Swaziland verskuif het. Maimane het vanoggend gesê hoewel grensposte daar is om Suid-Afrikaners en hul belange te beskerm, is dit nie die geval nie. Volgens die DA-leier is hierdie grensposte nie ŉ hindernis vir onwettige dwelmhandel en immigrasie nie, maar eerder swak en weerlose teikens wat uitgebuit word ten koste van Suid-Afrikaners. “Met te min personeel, te min toerusting en swak instandhouding is ons grense en grensposte sagte teikens vir dié wat ons land onwettig wil binnekom, of onwettige bedrywighede aan weerskante van die grens wil uitvoer. En dit is meestal arm Suid-Afrikaners, nie die ryk en magtiges in die regering nie, wat die ergste hierdeur geraak word,” het Maimane gesê. “Dit is die arm Suid-Afrikaners wat geteiken word deur oorgrensdwelmhandel. Dit is arm Suid-Afrikaners wat die slagoffers word van mensehandelsindikate. Dit is arm Suid-Afrikaners wat toenemende kompetisie moet trotseer vir gesondheidsorg, onderwys en behuisingshulpbronne. En dit is arm Suid-Afrikaners wie se lewe die meeste geraak word deur die verlies aan noodsaaklike belastinginkomste deur onwettige handel en smokkelary.” Maimane het gesê wanneer die DA aandring op veiliger grense en strenger dokumentasie vir mense wat die land binnekom, doen hy dit omdat hy in belang van arm Suid-Afrikaners optree. Hy het bygevoeg geen land in die wêreld kan bloot oë toemaak vir wie deur sy grense kom en gaan nie. “Tog het ons regering toegelaat dat die situasie hier so agteruitgaan dat sommige gedeeltes van ons landsgrense ŉ gratis deurstaproete vir almal is,” het hy gesê. “Die feit is, die ANC-regering gee nie om wat met gewone Suid-Afrikaners gebeur wanneer hy sy pligte versaak nie. Hy gee net om oor homself. Die ANC-regering het nie die plan of die wil om ons grensdrade te herstel, ons grensposte te verstewig of binnelandse sake reg te ruk nie.” Maimane het ŉ uitgebreide plan voorgelê van hoe die DA voorstel die probleem aangepak moet word, waaronder ŉ behoorlike oudit van ongedokumenteerde buitelanders wat reeds in die land is, hersiening van die getal en grootte van grensposte, groter polisiesteun by grensposte en al langs die landsgrense, asook die vermeerdering van die weermagmaatskappye wat veronderstel is om die grense te bewaak.